Komission asetus (EY) N:o 1486/2003, annettu 22 päivänä elokuuta 2003, siviili-ilmailun turvaamisen alalla suoritettavissa komission tarkastuksissa noudatettavista menettelyistä (ETA:n kannalta merkityksellinen teksti)



Virallinen lehti nro L 213 , 23/08/2003 s. 0003 - 0006



Komission asetus (EY) N:o 1486/2003, annettu 22 päivänä elokuuta 2003, siviili-ilmailun turvaamisen alalla suoritettavissa komission tarkastuksissa noudatettavista menettelyistä (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisistä siviili-ilmailun turvaamista koskevista säännöistä 16 päivänä joulukuuta 2002 annetun Euroopan parlamentin ja neuvoston asetuksen (EY) N:o 2320/2002(1) ja erityisesti sen 7 artiklan 2 kohdan, sekä katsoo seuraavaa: (1) Seuratakseen asetuksen (EY) N:o 2320/2002 soveltamista jäsenvaltioissa komission olisi aloitettava tarkastusten suorittaminen kuuden kuukauden kuluttua kyseisen asetuksen voimaantulosta. Komission valvonnassa toteutettavat tarkastukset ovat tarpeellisia kansallisten siviili-ilmailun turvaamisen laadunvalvontaohjelmien tehokkuuden varmistamiseksi. (2) Komission olisi koordinoitava komission tarkastusten ajankohta ja valmistelu jäsenvaltioiden kanssa. Sen tarkastusryhmiin olisi kuuluttava päteviä kansallisia auditoijia, jotka jäsenvaltiot antavat komission käyttöön. (3) Komission tarkastuksissa olisi noudatettava määrättyä menettelyä, jossa sovelletaan vakioituja menetelmiä. (4) Tarkastuksiin liittyviä arkaluonteisia tietoja olisi käsiteltävä salassapidettävinä tietoina. (5) Komission olisi otettava huomioon jäsenvaltioiden toimet sekä arvioitava hallitustenvälisten järjestöjen toimia, menettelyjä, koulutusohjelmia ja välineitä, jotta teknistä tietämystä ja voimavaroja voitaisiin hyödyntää mahdollisimman tehokkaasti ja jotta siviili-ilmailun turvaamisen alalla voitaisiin saavuttaa yhdenmukaistettu, yhteistyöhön perustuva lähestymistapa aina, kun se on mahdollista. (6) Tässä asetuksessa säädetyt toimenpiteet ovat asetuksen (EY) N:o 2320/2002 9 artiklan 1 kohdalla perustetun komitean lausunnon mukaiset, ON ANTANUT TÄMÄN ASETUKSEN: I LUKU KOHDE JA MÄÄRITELMÄT 1 artikla Kohde Tässä asetuksessa vahvistetaan menettelyt, joita noudatetaan suoritettaessa komission tarkastuksia asetuksen (EY) N:o 2320/2002 soveltamisen seuraamiseksi jäsenvaltioissa sekä kunkin jäsenvaltion että kunkin lentoaseman tasolla. Nämä tarkastukset on suoritettava avoimella, tehokkaalla, yhdenmukaistetulla ja johdonmukaisella tavalla. 2 artikla Määritelmät Tässä asetuksessa sovelletaan seuraavia määritelmiä: 1) "Asianmukaisella viranomaisella" tarkoitetaan kansallista viranomaista, jonka jäsenvaltio on nimennyt asetuksen (EY) N:o 2320/2002 5 artiklan 2 kohdan mukaisesti; 2) "Komission tarkastuksella" tarkoitetaan komission tarkastajien suorittamaa käytössä olevien laadunvalvontajärjestelmien ja siviili-ilmailun turvaamiseen liittyvien toimenpiteiden, menettelyjen ja rakenteiden tarkastusta sen määrittämiseksi, onko asetusta (EY) N:o 2320/2002 noudatettu; 3) "Komission tarkastajalla" tarkoitetaan asianmukaisesti pätevöitynyttä komission palveluksessa olevaa henkilöä tai kansallista auditoijaa, jonka komissio on valtuuttanut suorittamaan siviili-ilmailun turvaamiseen liittyviä tarkastuksia; 4) "Komitealla" tarkoitetaan asetuksen (EY) N:o 2320/2002 9 artiklan 1 kohdalla perustettua komiteaa; 5) "Puutteella" tarkoitetaan asetuksessa (EY) N:o 2320/2002 säädettyjen vaatimusten noudattamatta jättämistä; 6) "Kansallisella auditoijalla" tarkoitetaan jäsenvaltion palveluksessa olevaa henkilöä, jolla on komission asetuksen (EY) N:o 1217/2003(2) 10 artiklan mukainen siviili-ilmailun turva-auditoijan pätevyys; 7) "Testillä" tarkoitetaan siviili-ilmailun turvatoimenpiteiden koetteelle asettamista, jossa simuloidaan laittoman teon suorittamista koskevaa aietta käytössä olevien turvatoimenpiteiden tehokkuuden testaamiseksi. II LUKU YLEISET VAATIMUKSET 3 artikla Jäsenvaltioiden yhteistyö 1. Jäsenvaltioiden on toimittava yhteistyössä komission kanssa sen tarkastustehtävien toteuttamiseksi, sanotun kuitenkaan rajoittamatta komission velvollisuuksia. Tämän yhteistyön on oltava tehokasta sekä valmistelu-, tarkastus- että raportointivaiheissa. 2. Jäsenvaltioiden on toteutettava tarvittavat toimenpiteet sen varmistamiseksi, että tarkastusilmoitus säilyy luottamuksellisena eikä tarkastusprosessi vaarannu. 4 artikla Komission valtuuksien käyttäminen 1. Kunkin jäsenvaltion on varmistettava, että komission tarkastajat voivat käyttää valtuuksiaan tarkastaa asetuksen (EY) N:o 2320/2002 mukaisesti siviili-ilmailun turvaamiseen liittyviä toimia, joita on toteuttanut asianmukainen viranomainen sekä mikä tahansa mainitun asetuksen soveltamisalaan kuuluva yksikkö. 2. Kunkin jäsenvaltion on varmistettava, että komission tarkastajilla on pyynnöstä mahdollisuus tutustua kaikkiin seuraaviin asiakirjoihin: a) kansallinen siviili-ilmailun turvaohjelma, mukaan luettuna kansallinen siviili-ilmailun turvakoulutusohjelma; b) kansallinen siviili-ilmailun turvaamisen laadunvalvontaohjelma; c) yksilöidyt lentoasemien ja lentoyhtiöiden turvaohjelmat; d) asetuksen (EY) N:o 2320/2002 7 artiklan 1 kohdassa tarkoitettujen auditointien tulokset. 3. Jos komission tarkastajat kohtaavat vaikeuksia tehtäviään suorittaessaan, asianomaisten jäsenvaltioiden on avustettava komissiota kaikin oikeudellisten valtuuksiensa mukaisin keinoin, jotta komissio voisi toteuttaa tehtävänsä täysimääräisesti. 5 artikla Kansallisten auditoijien osallistuminen komission tarkastuksiin 1. Jäsenvaltioiden on annettava komission käyttöön kansallisia auditoijia, jotka voivat osallistua komission tarkastuksiin sekä niihin liittyviin valmistelu- ja raportointivaiheisiin. 2. Kansallinen auditoija ei saa osallistua komission tarkastuksiin siinä jäsenvaltiossa, jossa hänellä on työ- tai virkasuhde. 3. Jäsenvaltioiden on toimitettava komissiolle luettelo niistä kansallisista auditoijista, joita komissio voi pyytää osallistumaan komission tarkastuksiin. Luettelo on päivitettävä vähintään kerran vuodessa ennen kesäkuun loppua, ja ensimmäisen kerran kahden kuukauden kuluessa tämän asetuksen voimaantulosta. 4. Komissio toimittaa komitealle edellä 3 kohdassa tarkoitetut luettelot. 5. Komissio tiedustelee asianmukaiselta viranomaiselta, ovatko kansalliset auditoijat käytettävissä komission tarkastusta varten, vähintään kaksi kuukautta ennen kuin tarkastuksen on määrä alkaa. 6. Komissio vastaa yhteisön sääntöjen mukaisesti kuluista, jotka aiheutuvat kansallisten auditoijien osallistumisesta komission tarkastuksiin. 6 artikla Komission tarkastajien pätevyysvaatimukset 1. Ollakseen päteviä suorittamaan komission tarkastuksia komission tarkastajien on suoritettava koulutus menestyksekkäästi. Tämän koulutuksen a) on oltava komission hyväksymä; b) on sisällettävä sekä perehdyttämis- että jatkokoulutusta; c) on taattava riittävä suorituskyky sen valvomiseksi, toteutetaanko turvatoimet asetuksen (EY) N:o 2320/2002 mukaisesti. 2. Komissio huolehtii siitä, että komission tarkastajat täyttävät edellä 1 kohdassa asetetut vaatimukset ja että heillä on riittävä teoreettinen ja käytännön kokemus. III LUKU KOMISSION TARKASTUKSISSA NOUDATETTAVAT MENETTELYT 7 artikla Tarkastuksista ilmoittaminen 1. Komissio ilmoittaa tarkastuksesta vähintään kaksi kuukautta etukäteen sille asianmukaiselle viranomaiselle, jonka alueella tarkastus suoritetaan. 2. Kun lentoasema aiotaan tarkastaa, komissio ilmoittaa tästä asianmukaiselle viranomaiselle. 3. Ilmoittaessaan tarkastuksesta asianmukaiselle viranomaiselle komissio toimittaa sille tarkastusta edeltävän kyselylomakkeen, joka asianmukaisen viranomaisen on täytettävä, sekä pyynnön saada tutustua 4 artiklan 2 kohdassa lueteltuihin asiakirjoihin. Täytetty kyselylomake ja pyydetyt asiakirjat on toimitettava komissiolle kuuden viikon kuluessa tarkastusilmoituksen vastaanottamisesta. 8 artikla Tarkastusten valmistelu 1. Komission tarkastajien on toteutettava valmistelutoimia varmistaakseen, että tarkastus on tehokas, tarkka ja johdonmukainen. 2. Komissio toimittaa asianmukaiselle viranomaiselle niiden komission tarkastajien nimet, jotka on valtuutettu suorittamaan tarkastus, sekä muut tiedot aiheellisin osin. 3. Asianmukaisen viranomaisen on nimettävä kutakin tarkastusta varten koordinaattori, joka huolehtii suoritettavaan tarkastukseen liittyvistä käytännön järjestelyistä. 9 artikla Tarkastusten suorittaminen 1. Asetuksessa (EY) N:o 2320/2002 säädettyjen siviili-ilmailun turvaamista koskevien vaatimusten noudattamista on valvottava vakiomenetelmien avulla. 2. Jäsenvaltioiden on huolehdittava siitä, että komission tarkastajien seurassa on joku henkilö koko tarkastuksen ajan. 3. Komission tarkastajilla on oltava henkilökortti, jossa heidät valtuutetaan suorittamaan tarkastuksia komission puolesta, sekä lentoaseman henkilökortti, joka mahdollistaa pääsyn kaikille tarkastuksen kannalta tarpeellisille alueille. 4. Testejä suoritetaan ainoastaan, jos niistä on ilmoitettu ja sovittu etukäteen, ja niiden toteuttamista koordinoidaan tiiviisti asianmukaisen viranomaisen kanssa, jotta voidaan varmistaa niiden turvallisuus ja tehokkuus. 5. Komission tarkastajien on aiheellisissa tapauksissa ja mahdollisuuksien mukaan esitettävä epävirallinen suullinen yhteenveto havainnoistaan paikan päällä, sanotun kuitenkaan rajoittamatta 10 artiklan soveltamista. Asianmukaiselle viranomaiselle on joka tapauksessa ilmoitettava viipymättä kaikista komission tarkastuksen yhteydessä havaituista vakavista puutteista. 10 artikla Tarkastuskertomus 1. Komissio toimittaa tarkastuskertomuksen asianmukaiselle viranomaiselle kuuden viikon kuluessa tarkastuksen loppuun saattamisesta. Asianmukaisen viranomaisen on välitettävä tarkastetuille yksiköille niitä koskevat havainnot. 2. Kertomuksessa on esitettävä tarkastuksen aikana tehdyt havainnot ja havaitut puutteet. Kertomus voi sisältää korjaavia toimia koskevia suosituksia. 3. Asetuksen (EY) N:o 2320/2002 täytäntöönpanoa arvioitaessa sovelletaan seuraavaa luokittelua: a) täysin vaatimustenmukainen; b) vaatimusten mukainen mutta parannukset suotavia; c) ei vaatimusten mukainen, puutteet vähäisiä; d) ei vaatimusten mukainen, puutteet vakavia; e) ei sovellettavissa; f) ei varmennettu. 11 artikla Asianmukaisen viranomaisen vastaus Asianmukaisen viranomaisen on annettava komissiolle kolmen kuukauden kuluessa päivästä, jona tarkastuskertomus on lähetetty, kirjallinen vastaus, jossa: a) käsitellään havaintoja ja suosituksia; ja b) esitetään havaittujen puutteiden korjaamiseksi toimintasuunnitelma, jossa eritellään toimet ja aikataulu. Jos tarkastuskertomuksessa ei ole yksilöity mitään puutteita, vastausta ei vaadita. 12 artikla Komission toimet Kun puutteita on havaittu ja asianmukainen viranomainen on antanut vastauksensa, komissio voi toteuttaa minkä tahansa seuraavista toimenpiteistä: a) esittää huomautuksia asianmukaisella viranomaiselle tai pyytää lisäselvityksiä vastauksen tai sen osien selventämiseksi; b) järjestää korjaavien toimien toteuttamisen tarkastamiseksi jälkitarkastuksen, josta on ilmoitettava vähintään kaksi viikkoa etukäteen; c) aloittaa jäsenyysvelvoitteiden rikkomisesta johtuvan menettelyn kyseistä jäsenvaltiota vastaan. IV LUKU YLEISET JA LOPPUSÄÄNNÖKSET 13 artikla Arkaluonteiset tiedot Komissio käsittelee tarkastuksiin liittyviä arkaluonteisia tietoja salassapidettävinä tietoina, sanotun kuitenkaan rajoittamatta asetuksen (EY) N:o 2320/2002 8 artiklan soveltamista. 14 artikla Komission tarkastusohjelma 1. Komissio kysyy komitean neuvoa komission tarkastusohjelman toteuttamiseen liittyvistä ensisijaisista kohteista. 2. Komissio tiedottaa säännöllisesti komitealle tarkastusohjelman toteuttamisesta sekä arviointien tuloksista. 15 artikla Ilmoittaminen asianmukaisille viranomaisille vakavista puutteista Jos tarkastuksessa havaitaan vakava puute, jolla katsotaan olevan merkittävä vaikutus siviili-ilmailun turvaamisen kokonaistasoon yhteisössä, komissio ilmoittaa asiasta välittömästi kaikille asianmukaisille viranomaisille. 16 artikla Koordinointi hallitustenvälisten järjestöjen kanssa Komissio ottaa tarkastusohjelmaansa suunnitellessaan huomioon hallitustenvälisten järjestöjen suunnittelemat tai äskettäin toteuttamat turva-auditoinnit, jotta voidaan varmistaa erilaisten turvatarkastus- ja auditointitoimien yleinen tehokkuus. 17 artikla Uudelleentarkastelu Komissio tarkastelee uudelleen tarkastusjärjestelmäänsä ja erityisesti sen tehokkuutta sekä järjestelmän johdonmukaisuutta hallitustenvälisten järjestöjen tällä alalla toteuttamien toimien kanssa 31 päivään heinäkuuta 2005 mennessä ja säännöllisesti tämän jälkeen. 18 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä elokuuta 2003. Komission puolesta Loyola De Palacio Varapuheenjohtaja (1) EYVL L 355, 30.12.2002, s. 1. (2) EUVL L 169, 8.7.2003, s. 44.